રાજકોટના વતની કપિલભાઈ અને પારુલબહેન પંડ્યાના ઘરે સાડા ત્રણ વર્ષ પહેલાં કૃતાર્થનો જન્મ થયેલો. કૃતાર્થની છઠ્ઠીને દિવસે અચાનક તે રડવા લાગ્યો. તેની માતા તેને સ્તનપાન કરાવવા મથે તો તે દૂધ પીએ નહીં અને સતત રડ્યા જ કરે. તે સાતેક કલાક સુધી સતત રડ્યો હતો. આ બાબત અત્યંત અસાધારણ લાગતાં કપિલભાઈ તેને ડોક્ટર પાસે લઇ ગયા. ડોક્ટરોએ ખાસ્સા પ્રયાસ કર્યા છતાં તે ચૂપ ન રહ્યો. આખરે ખૂબ રડીને થાકીને તે ઊંઘી ગયો. ઊંઘમાંય તેના ડૂસ્કાં ચાલુ હતાં. ડોક્ટરોને શંકા પડી ગઈ કે કશુંક ગંભીર છે. તેમણે કૃતાર્થના વિવિધ પ્રકારનાં રિપોર્ટ કરાવ્યા.